Khoi, San baat by rooibos-ooreenkoms | Netwerk24
Deur Nicole Mccain, News24 03 November 2019 07:57
Die Khoi en San gaan baat vind by die rooibos- en heuningbos-bedryf ná onderhandelings wat nege jaar geduur het.
Die ooreenkoms is Vrydag onderteken tussen die gemeenskap en 'n verteenwoordiger van die bedryf by die !Kwa Ttu San-kultuur-en-opvoedingsentrum in Yzerfontein in die Wes-Kaap.
Navorsing deur die departement van omgewingsake het getoon dat die Khoi- en San-gemeenskappe die tradisionele houers van kennis is oor rooibos en heuningbos. Dit beteken hulle is geregtig op finansiële gewin van die kommersiële gebruik van die plante wat algemeen as 'n tee gebruik word.
Rooibos, wat deel uitmaak van die Kaapse blommeryk, word gebruik in 'n reeks produkte wat tee, sap, kruiemiddels en toiletware insluit.
Die ooreenkoms sluit 'n loodsprojek van een jaar in wat die Khoi-San-gemeenskappe 'n toekenning van 1,5% van die toegangshekprys van die verwerkers van rooibos in die vorm van 'n jaarlikse heffing sal besorg. Die geraamde R12 miljoen per jaar sal in trustrekenings betaal word wat deur die gemeenskap geopen is.
Die ooreenkoms sal werkskepping en die opheffing van 160 kleinskaalboere tot gevolg hê.
Barbara Creecy, minister van die omgewing, bosbou en visserye, het by die ondertekening gesê die ooreenkoms sal as 'n basis en voorbeeld dien vir soorgelyke ooreenkomste met gemeenskappe in die toekoms. Volgens haar het rooibos wêreldwyd bekendheid verwerf as 'n trots Suid-Afrikaanse produk en handelsmerk.